அனுபவங்கள் ஓர் புதிய பாடமும் கற்றுக் கொடுத்தது. பெண்கள் களத்தில் பணியாற்றும் பொழுது பல சோதனைகள் வரும். அப்பொழுது எங்களைக் காக்க பலர் உதவியை நாட வேண்டிவரும். அந்தப் பெரியவர்களில் சில சமயம் அரசியலைச் சேர்ந்தவர்களாகவும் அமையலாம். எங்கு வேலைக்குச் சென்றாலும், ஊராட்சித் தலைவர், ஊராட்சி ஒன்றியத்தலைவர்களின் நன்மதிப்பை பெற்றிருக்க வேண்டும். மாவட்ட அளவில் நிர்வாகத்திற்குச் சென்றால், மாவட்ட ஆட்சியாளர், சட்டமன்ற உறுப்பினர்கள், பாராளுமன்ற உறுப்பினர்களின் நன்மதிப்பைப் பெற்றிருக்க வேண்டும். எல்லாக் கட்சிகளைச் சேர்ந்தவர்களையும் தெரிந்து வைத்திருக்க வேண்டும். அவரவர் ஊர்ப் பிரச்சனைகள் என்று எல்லோரும் வருவார்கள்.சாதி, மதம், அரசியல் கட்சி எல்லாவற்றிலும் நடு நிலைமையுடன் இல்லையென்றால் அவர்கள் அங்கே பணியாற்ற முடியாது. இந்த விஷயங்களில் பெண்கள் எச்சரிக்கையாகவே இருப்பார்கள். முற்காலத்தில் அரசுப் பணியாளர்கள் எல்லோரும் சம நிலையில்தான் இருந்தனர். ஆனால் இக்காலத்தில் அரசுப் பணியாளர்களில் சிலர் அதிகமாக அரசியலில் ஈடுப்பாட்டைக் காண்பிப்பதையும் வேதனையுடன் பார்க்கின்றேன்.